BENEDICTUS EPISCOPUS SERVUS SERVORUM DEI, AD PERPETUAM REI MEMORIAM. Ad ea ex apostolice servitutis nobis invincte de super officio libenter intendimus per que ecclesiarum et monasteriorum omnium necessitatibus consulatur. Exhibita siquidem nobis pro parte dilectorum filiorum abbatis et conventus monasterii Alberippe cisterciensis ordinis Lingonensis diocesis peticio continebat, quod monasterium monialium Vallisbaonis ordinis et diocesis predictorum in suis edificiis diruptum et dilapidatum, ipsiusque fructus, redditus et proventus adeo diminuti existunt quod monasterium ipsum fuit hactenus abbatissa prout et nunc est ac monialibus omnibus destitutum. Quare pro parte dictorum abbatis et conventus nobis extitit humiliter supplicatum ut dictum monasterium Vallisbaonis dudum ut asserunt per dilectos filios Jacobum abbatem monasterii Cisterciensis ac diffinitores capituli generalis dicti ordinis eidem monasterio Alberippe licet de facto unitum eidem monasterio Alberippe imperpetuum incorporare, annectere et unire de benignitate apostolica dignaremur. Nos igitur, hujusmodi supplicacionibus inclinati, dictum monasterium Vallisbaonis cum omnibus juribus et pertinenciis suis, etiam si disposicioni apostolice generaliter vel specialiter reservatum existat, prefato monasterio Alberippe auctoritate apostolica imperpetuum incorporamus, annectimus et unimus, ita quod eisdem abbati et conventui Alberippe liceat exnunc per se vel procuratorem suum corporalem possessionem ipsius monasterii Vallisbaonis auctoritate propria apprehendere et tenere fructusque redditus et proventus ac jura et obvenciones universa ejusdem monasterii Vallisbaonis in utilitatem et reparacionem ac supportacionem onerum ipsius monasterii Vallisbaonis convertere cujuscumque licencia minime requisita, nonobstantibus quibuscumque constitucionibus apostolici ac statutis et consuetudinibus monasteriorum et ordinis predictorum contrariis juramento confirmacione apostolica vel quacumque firmitate alia roboratis et quibuslibet privilegiis indulgenciis et litteris apostolicis generalibus vel specialibus quorumcumque tenorum existant per que presentibus non expressa vel totaliter non inserta effectus earum impediri valeat quomodolibet vel differri. Et de quibus quorumque totis tenoribus habenda sit in nostris litteris mencio specialis proviso quod dictus abbas monasterii Alberippe unum vel plures monachos ejusdem monasterii juxta proventuum ejusdem monasterii Vallisbaonis quantitatem deputare teneatur, qui missam et alia divina officia pro salute animarum fundatorum et benefactorum ipsius debeant celebrare et alia ipsi monasterio incumbencia onera debite supportare. Nulli ergo omnino hominum liceat hanc paginam nostre incorporationis, annexionis et unionis infringere vel ei ausu temerario contraire. Si quis autem hoc attemptare presumpserit indignationem omnipotentis Dei et beatorum Petri et Pauli apostolorum se noverit incursurum. Datum Janue id. junii, pontificatus nostri anno undecimo. [souscription sur le repli] P. de Paveillione.